作者:劉禹錫
標題:送湘陽熊判官孺登府罷歸鐘陵因寄呈江西裴中丞二十三兄
內容:射策志未就，從事歲雲除。篋留馬卿賦，袖有劉弘書。忽見夏木深，悵然憶吾廬。複持州民刺，歸謁專城居。君家誠易知，勝絕傾裡閭。人言北郭生，門有卿相輿。鐘陵靄千里，帶郭西江水。朱檻照河宮，旗亭綠雲裡。前年初缺守，慎簡由宸扆。臨軒弄郡章，得人方付此。是時左馮翊，天下第一理。貴臣持牙璋，優詔發青紙。迎風奸吏免，先令疲人喜。何武劾腐儒，陳蕃禮高士。昔升君子堂，腰下綬猶黃。汾陰有寶氣，赤堇多奇鋩。束簡下曲臺，佩鞬來歷陽。綺筵陪一笑，蘭室襲餘芳。風水忽異勢，江湖遂相忘。因君倘借問，為話老滄浪。